钦定古今图书集成/理学汇编/文学典/第061卷 > 史虚白
## 钦定古今图书集成/理学汇编/文学典/第061卷 > 史虚白

按马令《南唐书》本传：“虚白，山东人。世儒学，与韩熙载
友善。唐晋之间，中原多事，遂因熙载渡淮。闻宋齐丘总相府事，虚白放言曰：‘彼可代而相矣’。齐丘欲穷其
伎，因宴寮属，而致虚白酒数行，出诗百咏俾赓焉。恣
女奴玩肆，多方挠之。虚白谈笑献酬，笔不停缀，众方
大惊。及见烈祖，说之曰：‘今据江淮，摘煮山海，人民丰
阜。咸洛之地，陛下之先业，世乱久矣，人思旧德，反斾
长驱，易若屈指’。”烈祖虽善其说，然以初基方辑睦邻
境，未暇北顾，乃署郡从事。虚白耻其初言之失，意颇
不平，遂南游庐山，以诗酒自娱。元宗即位，韩熙载荐
之，召见，问为治之理。虚白曰：“臣草野之人，渔钓而已。
邦国大计，不敢预知。”因醉溺于殿陛。元宗曰：“真处士
也。”赐田五顷，遣还。及画江为界，虚白为《割江赋》以诮
云：“舟车有限，沿汀岛以俱闲；鱼鳖无知，尚浮游而不
止。”元宗南迁，至星子渚，复召至，问：“处士隐居有所得
乎？”对曰：“臣得渔父一联云：‘风雨掇却屋，全家醉不知’。”
元宗变色，久之，复赐粟帛遣归，卒于家，年六十七。
按陆游《南唐书》本传：史“虚白，字畏名，世家齐、鲁。虚白
隐居嵩少，著书。中原丧乱，与北海韩熙载来归。时烈
祖辅吴，方任用宋齐丘，虚白诵言曰：‘吾可代彼’。齐丘
不平，欲穷其技能，召与宴饮，设倡乐，奕棋博戏，酒数
行，使制书檄、诗赋、碑颂。虚白方半醉，命数人执纸口
占，笔不停缀。俄而众篇悉就，词采磊落，坐客惊服。虚
白数为”烈祖言：“中原方横流，独江淮丰阜，兵食俱足，
当长驱以定大业，毋失事机，为他日悔。”烈祖不能从。

虚白乃谢病去，南游至九江落星湾，因家焉。常乘双
犊版辕，挂酒壶车上，山童总角，负一琴一酒瓢以从。
往来庐山，绝意世事。保大初，熙载为史馆修撰，荐虚
白可用。元宗召见，访以国事，对曰：“草野之人，渔钓而
己，安知国家大计？”赐宴便殿，醉溺于殿陛，元宗曰：“真
隐者也。”赐田五顷，放还山。及元宗南迁豫章，次蠡泽，
虚白鹤裘藜杖，迎谒道旁。元宗驻跸劳问曰：“处士居
山，亦尝有所赋乎？”曰：“近得《谿居诗》一联，使诵之，曰：‘风
雨揭却屋，浑家醉不知’。”元宗变色，厚赐粟帛，上樽酒。
徐铉、高越谓之曰：“先生高不可屈，肯使二子仕乎？”虚
白曰：“野人有子，贤则立功业以道事明主，愚则负薪
捕麋以养其母。仆未尝介意也，不敢以累公。”铉越愧
叹卒，年六十八。将终，谓其子曰：“官赐吾美酒，饮之略
尽，尚留一榼。吾死，置藜杖及此酒于棺中，四时勿用
祭享，无益死者，吾亦不歆。”子皆从之。孙温，天圣中仕
为虞部员外郎，献《虚白文集》，仁宗皇帝爱之，追号虚
白冲靖先生。

按《南唐近事》：“虚白容貌恢廓，高尚不仕，尝对客奕棋，
旁令学徒四五辈各秉纸笔，先定题目，或为书启表
章，或诗赋碑颂，随口而书，握管者略不停缀，数食之
间，众制皆就。他日病将终，谓其子四时慎勿享奠。洎
卒，家人一遵遗命，而其子顿绝时祀。每因节序，必修
奠讫，爇纸缗于灵座，纸皆不化，用意焚之，火则自灭”，
遂不复更祭奠矣。